32006R0545
L 094/26
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 545/2006 НА КОМИСИЯТА
от 31 март 2006 година
за изменение на Регламент (ЕО) № 1464/2004 относно разрешението за 10 години на използването на Monteban при храненето на животни, добавка от групата на кокцидиостатиците и други медицински вещества
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (EО) № 1831/2003 на Европейския парламент и на Съвета от 22 септември 2003 г. относно добавки за използване при храненето на животните (1), и по-специално член 13, параграф 3 от него,
като има предвид, че:
(1)
Добавката наразин (Monteban, Monteban G 100) от групата на кокцидиостатиците и други лекарствени средства е разрешена при определени условия, в съответствие с изискванията на Директива 70/524/EИО на Съвета (2). С Регламент (ЕО) № 1464/2004 на Комисията (3) упоменатата добавката е разрешена за използване за срок от 10 години за пилета за угояване, като разрешението е свързано с лицето, което отговаря за пускане на упоменатата добавка в обращение. Тази добавка е обявена за съществуващ продукт, въз основа на член 10 от Регламент (EО) № 1831/2003. Тъй като е представена цялата информация, изисквана по упоменатата разпоредба, добавката е вписана в „Регистър за хранителните добавки на Общността“.
(2)
В Регламент (EО) № 1831/2003 е предвидена възможност за промяна на разрешението на дадена добавка след подаване на заявление от страна на притежателя на разрешението и становище на Европейския орган за безопасност на храните („Органът“).
(3)
В становището си, прието на 27 юли 2004 г., Органът предлага да се установи максимално допустима граница на остатъчни вещества (МДГОВ) от 50 μg/kg за всички тъкани на пилетата за угояване. Счетено бе, че е достатъчно срокът за прекратяване на употребата да бъде един ден преди клане. Може би е необходимо да се преразгледа максимално допустимата граница на остатъчни вещества, упомената в приложението към настоящия регламент, като се вземат предвид резултатите от всички оценки на Европейската агенция по лекарствата относно активното вещество.
(4)
Притежателят на разрешението за добавката наразин (Monteban, Monteban G 100) е предложил да се променят условията на разрешение, като е подал заявление до Комисията с искане да се въведе максимално допустимата граница на остатъчни вещества (МДГОВ), предложена от Органа.
(5)
Регламент (ЕО) № 1464/2004 следва да бъде съответно изменен.
(6)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
Приложението към Регламент (ЕО) № 1464/2004 се заменя с приложението към настоящия регламент.
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 31 март 2006 година.